
3D nyomtatott gaming kontroller kiegészítő fogyatékkal élők számára

Kulcsszavak: adaptív technológia; cerebrális parézis; 3D nyomtatás; gaming
Bevezetés
A gyermekkori mozgássérültség leggyakoribb oka a cerebrális parézis (CP). Az Egyesült Államokban körülbelül 800,000 gyermek szenved CP-ben. Magyarországra vetítve ez a szám körülbelül 20 000 főre tehető. A fogyatékkal élők közösségi integrációja fontos mind a közösség, mind a fogyatékkal élők egészsége és jóléte szempontjából. Ehhez jó megoldást kínálhat a gaming. A CP-vel élők egyik fő problémája a finom koordináció hiánya, bizonyos izomcsoportok gyengesége és izomgörcse, emiatt sokan nem tudják például az ujjaikat használni. A játékkonzolok pedig arra építenek, hogy tíz teljes funkciójú ujjal navigálja a gombokat a felhasználó.
Módszerek
A pályázat tárgya egy olyan 3D nyomtatott Xbox kontroller kiegészítő, ami figyelembe veszi az ujjak és a kezek működési zavarait, megnagyobbítja és átalakítja a gombokat, hogy azok kevésbé koordinált mozdulatokkal is mozgathatóak legyenek. Az eszköz személyre szabható, olcsón és így sokak számára elérhető. Segítségével a cerebrális parézissel élők tudnak online játszani és segítségével integrálódni társaik közé..
Eddig két működő változata került eddig kifejlesztésre. Az első verzió mindkét kezét korlátoltan használni tudó gyerekekre lett tervezve. Később a kontrollert a 16 éves Levente tesztelte, aki a Pető Intézetben tanul. Mivel ő egyszerre csak az egyik kezét tudja használni, az első verzió az igényeit nem elégítette ki. A második verzió már kifejezetten Leventére és az általa kedvelt Forza nevű autó versenyző játékra lett adaptálva. A gombok megnagyobbításra és csoportonként összekötésre kerültek, így az ujjak használata nélkül is, akár a csuklóval vagy kézfejjel irányítható az autó.
Eredmények
Levente a kiegészítő segítségével életében először elsőként végzett egy Forza autó versenyben, és utána több hónapig napi szinten használta. Tesztelése alapján apró fejlesztenivalókat gyűjtött össze. Ezek a módosítások elkészültek. Az alábbi linken lehet látni egy 40 mp-es videót, ahol először használja a kiegészítőt: https://youtu.be/Va8VqJWzSCo
Továbbá, egy “Karcsi” nevű CP-vel élő felnőtt is tesztelte a kiegészítőt. Karcsi számára is lehetővé tette a projekt azt, hogy használja az Xbox ot testi limitációi ellenére.
Konklúzió
Sikerült létrehozni egy olyan 3D nyomtatott adaptív gaming kontroller kiegészítőt, amelyik CP-ben szenvedő gyerekek számára lehetővé teszi a gamingben való részvételt. Ez kiegészítő olcsó, egyszerűen személyre szabható és így széles tömegek számára elérhető lehet a jövőben.




